Henri Meyer (vdm) – Page 3 – Henri Meyer se Blog
Kimberley na Strydenburg. (174 km)
Elke oggend voor ons ry lees ons eers so 'n bietjie uit die Bybel en bid saam vir die dag wat voorlê. Vanoggend het ons gelees uit Psalm 24. "Die aarde behoort aan die Here en die volheid daarvan." Op vandag se roete was ek beïndruk met die pragtige natuurskoon. 'n Ent uit Kimberley uit was die veld baie mooi, maar toe begin dit droog te raak. Diep droog…
Ons staan langs die pad by een van daardie sement tafeltjies met die afdakkie en koffie drink. Toe daar iemand by ons stop. Ek dag nog by myself o jinne wat het ek nou weer gesondig. Toe kom groet die man en vrou ons baie vriendelik. Hy stel hom voor as Marais. Ons het net so 'n rukkie gesels toe kom ek agter hy is die dominee op Strydenburg. Die mense kry swaar sê hy. Die dorp ontvolk. Die wêreld is droog. Kan ons hulle nie help om hulle vleis te verkoop nie vra hy. Hulle maak alles hier en dan kom verkoop hulle dit op Mosselbaai. Ek sê sommer dadelik, ja dit klink na 'n uitstekende idee (nie dat die besluit alleen by my lê nie).
En toe kom ons op Strydenburg aan. Ons bly by mense aan huis, maar hulle is nie hier nie. Hulle is weg vir besigheid, maar hulle het hulle hele huis net so vir ons gelos, vol kos en gasvryheid.
Vir eers kon ons nie stort nie. Die water kom eers 5 uur aan sê die kerkkantoor tannie vir ons. Dis maar hoe dit hier is, sê sy.
En ek besef hoe goed ons Vader vir ons is. Ek kla partymaal met die witbrood onder die arm. Maar ek kan jou een ding vertel, ons het miskien die see, maar hierdie mense het die Bo-Karoo. Dit laat my so baie aan die Kalahari dink. Dit is besonders. Ons Vader het dit gemaak. Vader stuur asseblief vir die mense reën.
More ry ons Victoria Wes toe…
Author Henri Meyer (vdm)Posted on September 11, 2019 2 Comments on Kimberley na Strydenburg. (174 km)
Author Henri Meyer (vdm)Posted on September 10, 2019 1 Comment on Bloemhof na Kimberley (177 km)
Author Henri Meyer (vdm)Posted on September 9, 2019 4 Comments on Ventersdorp na Bloemhof (210 km)
Author Henri Meyer (vdm)Posted on September 8, 2019 September 8, 2019 4 Comments on Thabazimbi na Ventersdorp (220 km)
Ek het die afgelope week by my liewe Ma en Pa gekuier. Dit was heerlik. Hulle bly op 'n kleinhoewe by Onderstepoort, so jy moet 'n stuk grondpad ry om by hulle uit te kom. Ek wil mos elke dag gaan fietsry, nou is die gondpad 'n issue. Op die punt van die grondpad is daar myn. Ek ry dan maar met die bakkie met my fiets agterin tot by die myn. Daar los ek my bakkie by die sekuriteitswag en ry dan my draai op my fiets. Dis toe dat ek te doen kry met Mandla.
Mandla het sulke skeel ogies en hy kom skaam skaam aangestap saam sy vriend en vra: hoe die fietsry ding dan nou werk. Na 'n ruk, vertel ek toe nou maar vir die twee van my trip van Thabazimbi na Mosselbaai. "Ek samel geld in vir die mense wie se huise deur vloede platgevee is" sê ek vir hulle. "Hoe vêr gaan jy ry?" Vra hulle. "1400 km sê ek." Hulle kyk my met groot oë aan. En daar raak ons aan die gesels oor die Here en oor hoeveel mense vir hulle al gehelp het en hoe belangrik dit is om ander te help. "Sal julle manne onthou om vir my te bid" vra ek. Met 'n belofte van gebed van die twee af, en 'n hart wat goed voel oor hoe die Here hierdie fiets ding tot sy eer gebruik, is ek daar weg.
Vanaand is ek in Thabazimbi. Ek is hier in my skoonpa se huis wat 'n paar maande terug gesterf het na 'n beroerte. Mandla het my suster geken en my vertel van al die dinge wat sy vir hom gedoen het. Sy is ses maande terug oorlede. En hier begin hierdie pelgrimstog. 'n Rit ter eer van die Here, om geld in te samel vir die mense in Mosambiek en om my te help om tot verhaal te kom na hierdie baie rowwe jaar.
Ek gaan elke dag 'n post probeer maak. Van more af tot die 15de September as ons in Mosselbaai aankom. Ek hoop jy beleef die reis saam met my. Ek sien uit om dit met jou te deel. Onthou om te subscribe tot hierdie blog as jy dit wil ontvang.
Author Henri Meyer (vdm)Posted on September 7, 2019 1 Comment on Hier gaat ons…
Author Henri Meyer (vdm)Posted on August 30, 2019 1 Comment on Dawid en Goliat…
Die Groot fees…
Dis nou al baie lankal dat Psalm 23:5 met my praat. "U laat my by 'n feesmaal aansit…" Wat is dit? Hierdie feesmaal? Is dit as ons eendag hemel toe gaan? Of het dit net met Dawid te doen?
Dis eers toe ek Timothy Keller se boek: "Prodigal God" lees dat dit vir my oopgegaan het. Dink jy nie dis 'n weird titel nie? Prodigal God? Dis mos nie reg nie? In Afrikaans sal dit wees "Verlore God"? Dit kan mos nie reg wees nie? Maar dan kom hy en hy verklaar die woord Prodigal. As ek in Google indruk; "meaning Prodigal" . Dan gooi Google uit: "spending money or using resources freely and recklessly; wastefully extravagant." Is dit nie wat God gedoen het nie? Die verlore Seun het dit gedoen ja, vir homself. Maar die Vader in die gelykenis "spends himself recklessly" op die seun en op ons.
Kom ons gaan terug na die fees ding. Toe die jongste seun terugkom, dis nou die verlore een, die prodigal een. Die een wat al sy pa se geld en vertroue en als net so vir die varke gegooi het. Toe hy terugkom. Wat doen die pa? Hy hou 'n fees. 'n Groot fees. 'n Slag die vetgemaakte kalf, sit 'n ring aan sy vinger, nuwe skoene, nuwe klere fees. Hy is prodigal met sy liefde. Hy stort alles op die seun uit.
Kyk wat is die punt hier. Die pa hou 'n fees. Vir wie? Vir die seun, vir ons. En ons is ook by die fees. Die fees is die metafoor van die lewe as jy 'n gelowige is. Jy leef, jy vier fees. Jy eet en drink en dans en lewe. Wat eet jy? Die brood van die lewe. Dit maak jou versadig, dit laat jou groei. Wat drink jy? Die nuwe wyn. Dit les jou dors.
Jy sien die lewe saam met God is 'n fees. Hy, God die Vader het die fees gereël. Hy nooi ons na die fees toe. Om saam met ander fees te vier. Om die lewe, hier waar ons is, nou, te leef as sy kinders. Hy slag vir ons die vetgemaakte kalf, sit 'n ring aan ons vingers, trek vir ons klere en skoene aan, die beste. Die Vader is vol liefde en vreugde oor ons. Ons moet die fees leef.
17Die Here jou God is by jou,
Hy jubel en juig oor jou
Die Bybel Nuwe Vertaling. (1998). (electronic ed., Zep 3:17). Cape Town, South Africa: Bybelgenootskap van Suid-Afrika.
Author Henri Meyer (vdm)Posted on August 16, 2019 August 16, 2019 Leave a comment on Die Groot fees…